
(he seyde to me,) kepe the commaundementys of god, and
dyspose they levyng aftyr the example of ryghtwes menu And
truely so hyt schal be, that aftyr the terme of they bodely
levyng thow schal be admyttyd blessydly to her feleschippe
everlastyngly.
And whyle the holy confessour sent nycholas thys wyse
spake yet with me, sodenly y harde ther a solenne pele and a
rynggyng of a mervelus swetenes, and as al the bellys yn the
worlde or what-sumever ys of sownyng1 had be rongyn to gedyr
at onys. Trewly yn thys pele and rynging brake owte also a
mervelus swetenes, and a variant medelyng2 of melody sownyd
wyth alle. And y wote not whether the gretnes of melody,
or the swetnes of sownnyng of bellys was more to be wondirde.
And to so grete a noyse y toke good hede, and ful gretly my
mynde was suspendyd to here hyt. Sothly anone as that gret
and mervelus sownnyng and noyse was cessyd, sodenly y saw
my selfe departyd fro the swete feleschippe of my duke and
leder sent Nicholas. Than was y returnyd to my selfe ageyne.
and anone y hard the voycis of my brethyrne that stode
abowte our bedde; also my bodely strenthe cam ageyn to me
a lytyl and a litil, and myn yes opinde to the use of seying, as
ye sawe ryghte wele.
Ful delectable hyt was to hym, as he seyde, fro that tyme
forthe, as ofte as he harde any solenne pele of ryngyng of
bellys; by cause hyt wolde then cum to hys mynde ageyne,
the ful swete pele and melody the whyche he herde when he
was amonge.the blessyd sowlys yn paradyse. Sothely, aftyr
that he was cum to hym selfe and hys brethirne had tolde
hym that now ys the holy tyme of yestyr*, than fyrste he
beleved, when he harde hem rynge solenly to complen. For
then he knew certenly that the pde and mdodye, that he
herde yn paradyse wyth so grete joy and gladnes, betokynde
the same solermyte of yestir y n the whyche owre blessyd lorde
and savyur jhesus criste rose uppe visibly and bodely fib dethe
on to lyfe> to [w]home wyth the fadyr and the holy gooste be
now and evermore everlastyng joye and blysse Ame&
1 sounding.       * mingling.       s Easter.
